Kwalaho ndzi kuma vuxokoxoko bya Deutshe hi vuenti: Ndzi dyondza leswaku Hendrik Frensch Deutshe u velekiwile eAmsterdam eNetherlands hi siku ra 8 Ndzati 1901. Vatswari va yena va tile eAfrika Dzonga a ri na malembe mambirhi ntsena. Ndzi dyondza leswaku a a tlharihile swinene.U sungurile ku fuma hi 1958. Ndzi twa leswaku hi yena a nga aka swinene xihlawuhlawu etikweni leri. U tirhile ngopfu eka ku hambanyisa Vantima ku ya hi tindzimi. A va endlela matikoxikaya. A ku Vatsonga yanani hala, Vapedi hala, sweswo-sweswo. A endla onge i tihomu loko ti yisiwa tikampeni. U akile na tiyunivhesiti leti a ku ta dyondza Vantima ntsena. Ndzi hlaya swo tala swo yimisa misisi hi yena. Ndzi twa leswaku hikokwalaho ka milawu ya yena ya ntshikelelo, vanhu va sungurile ku pfukela Mfumo matimba. Ndzi twa leswaku hi siku ra 21 Nyenyankulu 1960 maphorisa ma baleserile vanhu lava a va ri ku kombiseni ka ku vilela hi ndlela yo rhula, ma dlaya 83 ma vavisa 235. Ndzi twa leswaku a a lemuka nkoka wa ku va Vantima va tirhela Valungu kambe a a lava va ya emadorobeni ku ya tirha ntsena ku nga ri ku ku endla kaya. Ndzi twa leswaku hi yena a nga yirisa mihlangano yo lwela ntshunxeko yo tanihi ANC na PAC laha tikweni. Ndzi twa leswaku Deutshe na vanhu vo fana na kulukumba Mandela na va Walter Sisulu va karhatanile ngopfu. Ndzi hlaya swo tala swinene.